《龙洞山记》
元代·张养浩

历下多名山水，龙洞为尤胜。洞距城东南三十里，旧名禹登山。按《九域志》，禹治水至其上，故云。中有潭，时出云气，旱祷辄雨，胜国尝封其神曰灵惠公。其前，层峰云矗，曰锦屏，曰独秀，曰三秀，释家者流居之。由锦屏抵佛刹山，巉岩环合，飞鸟劣及其半。即山有龛屋，深广可容十数人，周镌佛像甚夥。世兵，逃乱者多此焉。依上下有二穴，下者居傍，可逶迤东出，其曰龙洞，即此穴也，望之窅然。

窃欲偕同来数人入观。或曰是中极暗，非烛不能往，即遣仆燃束茭前导。初焉，若高阔可步；未几，俯首焉；未几，磐折焉；又未几，膝行焉；又未几，则蒲伏焉；又未几，则全体覆地蛇进焉。会所导火灭，烟郁勃满洞中。欲退，身不容；引进，则其前隘，且重以烟，遂缄吻、抑鼻、潜息。心骇乱恐甚，自谓命当尽死此，不复出矣。余强呼使疾进，众以烟故，无有出声应者，心尤恐然。余适居前，倏得微明，意其穴竟于是，极力奋身，若鱼纵焉者，始获脱然以出。如是，仅里所。既会，有泣者，恚者，诟者，相讥笑者，顿足悔者，提肩喘者，喜幸生手其额者，免冠科首具陈其狼狈状者。惟导者一人年稚，形瘠小，先出，若无所苦，见众皆病，亦阳慑力殆。其宴于外者，即举酒酌穴者，人二杯。虽雅不酒，必使之酹，名曰定心饮。

余因默忆，昔韩文公登华山，穷绝顶，梗不能返，号啕连日。闻者为白县吏，遂遣人下之。尝疑许事未必有。由今观之，则韩文公之号为非妄矣。呜呼，不登高、不临深，前圣之训较然，而吾辈为细娱，使父母遗体几同压没不吊。其为戒，讵止殁身不可忘。窃虞嗣至者或不知，误及此，故记其事以告焉。游洞中者七，某官某；洞之外坐而宴饮者四，某官某，凡十有一人。时延祐龙集丁巳八月也。

作者简介：张养浩（1269—1329年），汉族，字希孟，号云庄，山东济南人，元代著名散曲家。诗、文兼擅，而以散曲著称。代表作有《山坡羊·潼关怀古》等。